«Felles infrastruktur og tjenester for FAIR forskningsdata»   
- innspill til utredningsutkast datert 16.12.21

***Fra:*** *Program for kunstnerisk utviklingsarbeid (HK-dir) i samarbeid med UHR-Kunst, Design, Arkitekturs arbeidsgruppe for kunstnerisk utviklingsarbeid*

***Kontaktpersoner:*** *Linda Lien (*[*linda.lien@hkdir.no*](mailto:linda.lien@hkdir.no)*) og Geir Davidsen (*[*geir.davidsen@uit.no*](mailto:geir.davidsen@uit.no)*)*

**Generelt om utredningen:**

* Vi opplever utredningen som informativ, oversiktlig og viktig, samt relevant for kunstnerisk utviklingsarbeid. Det er mange problemstillinger som er gjenkjennbare.

**Viktig å få tydelig frem at vi i Norge både har vitenskapelig forskning og kunstnerisk utviklingsarbeid – både i selve utredningen og i det videre arbeidet med tiltak:**

* Det er viktig at utredningen – og det påfølgende arbeidet med bedre tilrettelegging for åpen forskning – tar hensyn til at vi i Norge både har vitenskapelig forskning og kunstnerisk utviklingsarbeid, og at disse skiller seg fra hverandre når det for eksempel gjelder metoder og resultater. Innenfor kunstnerisk utviklingsarbeid vil man finne mange ulike fagdisipliner (eksempelvis design, film, musikk, scenekunst, dans, visuell kunst etc.), der det igjen er store forskjeller både når det gjelder delingskultur og hvilken type materiale som er utgangspunkt for, og utvikles gjennom, prosjektene.  
    
  Kunstnerisk utviklingsarbeid har vært en lovpålagt oppgave for høyere kunstutdanning siden 1995.[[1]](#endnote-2) Stipendiatprogrammet for kunstnerisk utviklingsarbeid ble opprettet i 2003, og Prosjektprogrammet i 2010. I 2018 ble ph.d.-graden i kunstnerisk utviklingsarbeid (KU) opprettet, som en ny grad på tredje syklus i Bologna-rammeverket. I brev fra Kunnskapsdepartementet til institusjonene datert 4. januar 2018, omtales den nye doktorgraden basert på utøvende og skapende kunstfag slik: «Kunstutøvelsen skal stå i sentrum for doktorgradsarbeidet. Samtidig skal kunstutøvelsen følges av en eksplisitt refleksjon som ved presentasjon av prosjektet gjør det mulig for andre å ta del i den arbeidsmåten og innsikten som det kunstneriske utviklingsarbeidet genererer».[[2]](#endnote-3)

Det kan av utkastet til utredning se ut som om kunstnerisk utviklingsarbeid ikke har vært nevnt i spørreskjemaene som er sendt institusjoner og forskere, og det kan ha bidratt til at det i liten grad har foregått kartlegging i miljøene som arbeider med kunstnerisk utviklingsarbeid. Det er samtidig nærliggende å tro at disse miljøene er kommet kortere enn innen vitenskapelig forskning, slik at rapporten likevel fanger opp mange av utfordringene. Det er viktig at kunstnerisk utviklingsarbeid involveres i videre arbeid med utredningen og utvikling av mulige tiltak – dette er viktig for å få et presist kunnskapsgrunnlag og utvikle løsninger som treffer, men også for å øke forståelsen av temaet og motivere til deling i KU-miljøene – vi må unngå at tjenester, verktøy og infrastrukturer utvikles for vitenskapelig forskning, og at kunstnerisk utviklingsarbeid deretter må tilpasse seg de ferdig utviklede løsningene.

**Behov for inkluderende begreper – øke, ikke redusere, motivasjon:**

* Innen kunstnerisk utviklingsarbeid er inntrykket vårt at vi har kommet kort når det gjelder deling av data. Samtidig kan gjenbruk av data ha et stort potensial. Det blir viktig fremover å skape kultur for deling. Mange begreper som er etablerte innenfor vitenskapelig forskning, kan virke fremmedgjørende innen kunstnerisk utviklingsarbeid. Det er behov for å diskutere og tydeliggjøre hva «forskningsdata» er eller kan være innenfor kunstnerisk utviklingsarbeid, samt om selve begrepet forskningsdata er det best egnede, eller om utvikling av et parallell-begrep vil være nyttig.

**Nasjonalt vitenarkiv - presisering i faktaboks:**

* Det arbeides med å tilrettelegge for å skreddersy løsninger for å inkludere kunstnerisk utviklingsarbeid i Nasjonalt vitenarkiv (NVA), og den første betaversjonen er ventet klar til utprøving våren 2022. Det er viktig at det i faktaboksen om NVA ikke gis inntrykk av at kunstnerisk utviklingsarbeid har avhandlinger som sluttresultat, da dette ikke er tilfelle.

**Særegenheter innen kunstnerisk utviklingsarbeid som det er viktig å være obs på:**

* Ulik vitenskapelig forskning, resulterer ikke kunstnerisk utviklingsarbeid i en avhandling, rapport eller lignende: Kunstnerisk utviklingsarbeid fører fram til et offentlig tilgjengelig kunstnerisk resultat og en eksplisitt refleksjon. Data og resultater kan inkludere alle typer kunstnerisk materiale. Skapende og utøvende kunstfag spenner fra arkitektur til musikk; fra det fysiske og materialbaserte; til det immaterielle og tidsavgrensede, og både «forskningsdata» og sluttresultat kan eksempelvis være lydfiler, visuelt materiale, objekter eller film.
* Dataene vil ofte kreve stor lagringskapasitet, og åpen deling medfører også utfordringer knyttet til opphavsrett og åndsverks-rettigheter.
* Kontekst er viktig innen kunstnerisk utviklingsarbeid, og det er ikke alt som er delbart. Det vil være viktig å drøfte hvilke konsekvenser dette har for standardisering av deling av data.

**Ønske om å få med to caser fra kunstnerisk utviklingsarbeid:**

* Det er ønskelig å få med to caser fra kunstnerisk utviklingsarbeid, som kan vise både utfordringer og muligheter, samt bredde / variasjon.
* FreeSound kan muligens være et eksempel, men dette må undersøkes grundigere i det videre arbeidet med utredningen.[[3]](#endnote-4)

**Research Catalogue:**

* Research Catalogue er den eneste større, felles delingsplattformen for kunstnerisk utviklingsarbeid nasjonalt og internasjonalt per i dag, men plattformen er i utgangspunktet ikke utviklet for lagring/deling av forskningsdata. Det finnes ikke noen felles plattformer for deling av data etter det vi kjenner til.

1. Forskning og utviklingsarbeid innen fagområdet kunst 1995–2015: 20 år med kunstnerisk utviklingsarbeid Rapport fra arbeidsgruppe oppnevnt av Nasjonalt råd for kunstnerisk utviklingsarbeid, Universitets- og høgskolerådet. Tilgjengelig på: <https://www.uhr.no/_f/p1/i276102cc-6251-4224-81d0-2029453909f3/2015-forskning_og_utviklingsarbeid_innen_fagomr_det_kunst.pdf> (hentet 12.01.2022). [↑](#endnote-ref-2)
2. Brev fra Kunnskapsdepartementet til de høyere utdanningsinstitusjonene 04.01.2018. Tilgjengelig på: <https://www.regjeringen.no/contentassets/f9e9677e3c8d4299a9edbdb86079bb67/ny-doktorgrad-ph.d.-i-kunstnerisk-utviklingsarbeid.12642731.pdf> (hentet 12.01.2022). [↑](#endnote-ref-3)
3. Se: <https://freesound.org/help/about/> Music Technology Group ved Universitat Pompeu Fabra har også publisert forskning knyttet til FreeSound: <https://www.upf.edu/web/mtg/research>) (hentet 12.01.2022). [↑](#endnote-ref-4)